CELEX: 32012D0139
Language: sk
Date: 2012-01-24 00:00:00
Title: 2012/139/EÚ: Rozhodnutie Rady z  24. januára 2012 , ktorým sa stanovuje, či Maďarsko prijalo účinné opatrenia v reakcii na odporúčanie Rady zo 7. júla 2009

6.3.2012   
            
            
               SK
            
            
               Úradný vestník Európskej únie
            
            
               L 66/6
            
         ROZHODNUTIE RADY
   z 24. januára 2012,
   ktorým sa stanovuje, či Maďarsko prijalo účinné opatrenia v reakcii na odporúčanie Rady zo 7. júla 2009
   (2012/139/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 126 ods. 8,
   so zreteľom na odporúčanie Európskej komisie,
   keďže:
   
               (1)
            
            
               Podľa článku 126 ods. 1 zmluvy majú členské štáty predchádzať nadmerným deficitom verejných financií.
            
         
               (2)
            
            
               Pakt o stabilite a raste vychádza z cieľa zdravých verejných financií, ktoré sú prostriedkom na posilňovanie podmienok pre cenovú stabilitu a silný udržateľný rast smerujúci k vytváraniu pracovných miest. Pakt o stabilite a raste zahŕňa nariadenie Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku (1), ktoré bolo prijaté s cieľom ďalej podporiť rýchlu korekciu nadmerných deficitov verejných financií.
            
         
               (3)
            
            
               Rozhodnutím 2004/918/ES (2) prijatým 5. júla 2004 Rada na základe odporúčania Komisie rozhodla v súlade s článkom 104 ods. 6 Zmluvy o založení Európskeho spoločenstva (ďalej len „Zmluva o ES“), že v Maďarsku existuje nadmerný deficit (3).
            
         
               (4)
            
            
               Rada 5. júla 2004 na základe odporúčania Komisie odporučila podľa článku 104 ods. 7 Zmluvy o ES, aby maďarské orgány prijali opatrenia v strednodobom rámci s cieľom znížiť do roku 2008 deficit pod 3 % HDP. Rada rozhodnutím 2005/348/ES (4) prijatým 18. januára 2005 v súlade s článkom 104 ods. 8 Zmluvy o ES stanovila, že Maďarsko neprijalo účinné opatrenia v reakcii na odporúčanie Rady.
            
         
               (5)
            
            
               Rada na základe odporúčania Komisie vydala 8. marca 2005 na základe článku 104 ods. 7 Zmluvy o ES druhé odporúčanie, v ktorom potvrdila rok 2008 ako termín na korekciu nadmerného deficitu. Po značnom zhoršení rozpočtových vyhliadok Maďarska Rada rozhodnutím 2005/843/ES (5) prijatým 8. novembra 2005 v súlade s článkom 104 ods. 8 Zmluvy o ES stanovila, že Maďarsko po druhýkrát neprijalo účinné opatrenia v reakcii na odporúčania Rady.
            
         
               (6)
            
            
               Rada preto na základe odporúčania Komisie vydala 10. októbra 2006 pre Maďarsko tretie odporúčanie na základe článku 104 ods. 7 Zmluvy o ES, v ktorom predĺžila termín na korekciu nadmerného deficitu do roku 2009. Rada 7. júla 2009 vo svojom odporúčaní vydanom na základe článku 104 ods. 7 Zmluvy o ES dospela k záveru, že by bolo možné domnievať sa, že maďarské orgány prijali účinné opatrenia v reakcii na odporúčanie z októbra 2006. Vzhľadom na závažný pokles v kontexte hospodárskej a finančnej krízy Rada v tom istom odporúčaní na základe článku 104 ods. 7 Zmluvy o ES vydala revidovanú verziu tretieho odporúčania.
            
         
               (7)
            
            
               Rada vo svojom odporúčaní zo 7. júla 2009 vyzvala maďarské orgány, aby problém s nadmerným deficitom vyriešili najneskôr do roku 2011. Maďarsku okrem iného odporučila i) obmedziť zhoršenie fiškálnej pozície v roku 2009 zaistením dôkladnej implementácie prijatých a oznámených nápravných opatrení v záujme dosiahnutia cieľa vo výške 3,9 % HDP; ii)od roku 2010 dôkladne implementovať potrebné konsolidačné opatrenia s cieľom zaistiť pokračujúce znižovanie štrukturálneho deficitu a opätovný pokles nominálneho deficitu s posilneným využitím štrukturálnych opatrení, a to v záujme zaručenia trvalého zlepšenia verejných financií; iii) včas objasniť a prijať konsolidačné opatrenia potrebné na korekciu nadmerného deficitu do roku 2011; iv) zaistiť fiškálnu konsolidáciu v kumulovanej výške 0,5 % HDP v rokoch 2010 a 2011; v) zabezpečiť stabilné znižovanie pomeru hrubého verejného dlhu.
            
         
               (8)
            
            
               Komisia 27. januára 2010 prijala oznámenie Rade (6), v ktorom dospela k záveru, že na základe informácií dostupných v tom čase, Maďarsko prijalo účinné opatrenia v reakcii na odporúčanie Rady zo 7. júla 2009. Komisia k svojmu záveru dospela najmä s prihliadnutím na konsolidačné opatrenia vo výške 1,5 % HDP v záujme splnenia cieľa na rok 2009 týkajúceho sa deficitu vo výške 3,9 % HDP, štrukturálne reformy dôchodkového systému a systému sociálneho zabezpečenia podporujúce dosiahnutie cieľa na rok 2010 týkajúceho sa deficitu vo výške 3,8 % HDP, ako aj na pokrok v súvislosti s implementáciou nového fiškálneho rámca, ale zároveň Komisia upozornila aj na značné riziká.
            
         
               (9)
            
            
               Maďarsko predložilo 15. decembra 2011 Komisii a Rade svoju správu z decembra 2011 o opatreniach prijatých v reakcii na odporúčanie Rady zo 7. júla 2009 podľa článku 126 ods. 7 zmluvy („správa z decembra 2011 o pokroku v rámci postupu pri nadmernom deficite“). Okrem iného na základe tejto správy o pokroku aktualizované posúdenie opatrení prijatých Maďarskom na korekciu nadmerného deficitu do roku 2011 v reakcii na odporúčanie Rady zo 7. júla 2009 vedie k týmto záverom:
               
                           a)
                        
                        
                           V roku 2010 skutočný rozpočtový deficit prekročil cieľ o 0,4 % HDP, zatiaľ čo hospodársky rast bol v roku 2010 silnejší, než predpokladali útvary Komisie vo svojej prognóze z jari 2009, ktorá slúžila ako základ pre odporúčania Rady zo 7. júla 2009. V roku 2011 sa očakáva prebytok salda verejných financií (tak podľa prognózy vlády, ako aj podľa prognózy útvarov Komisie z jesene 2011 – „prognóza z jesene 2011“), ale len vďaka jednorazovým príjmom vo výške 9,75 % HDP spojeným s presunom dôchodkových aktív zo súkromných dôchodkových systémov do štátneho piliera a vo výške 0,9 % HDP zo sektorálnych odvodov (sektor telekomunikácií, energetiky, maloobchodu a financií). Bez jednorazových opatrení by deficit dosiahol približne 6 % HDP a výrazne by prekročil referenčnú hodnotu 3 % HDP stanovenú v článku 1 Protokolu (č. 12) o postupe pri nadmernom deficite pripojeného k Zmluve o Európskej únii a zmluve. Maďarské orgány vo svojom oznámení z jesene 2011 týkajúcom sa postupu pri nadmernom deficite predpokladali prebytok vo výške 3,9 % HDP. Prognóza z jesene 2011 predpokladala o niečo nižší prebytok (a síce 3,6 % HDP) z dôvodu, že táto prognóza počítala s časťou dlhu spoločností zabezpečujúcich verejnú dopravu (0,2 % HDP). Na základe najnovších informácií o jednorazových príjmoch po konečnom termíne v prognóze z jesene 2011 môže byť prebytok ešte nižší. Pokiaľ ide o štrukturálny deficit, v roku 2010 došlo k jeho zhoršeniu o 1,5 % a v roku 2011 o 1,25 %, teda k zhoršeniu v kumulovanej výške 2,75 % HDP, čo je v rozpore s odporúčaním Rady zo 7. júla 2009, ktoré odporúčalo zabezpečiť fiškálnu konsolidáciu v kumulovanej výške aspoň 0,5 % HDP počas uvedených dvoch rokov s cieľom zaistiť udržateľnú korekciu deficitu do konečného termínu, ktorým je rok 2011. Toto štrukturálne zhoršenie je odzrkadlením skutočnosti, že daňové škrty predstavujúce viac ako 2 % HDP sa dostatočne nevyvážili štrukturálnymi opatreniami.
                        
                     
                           b)
                        
                        
                           V súvislosti s rokom 2012 si návrh rozpočtu kladie za cieľ deficit vo výške 2,5 % HDP v súlade s aktualizovaným konvergenčným programom na rok 2011. Na dosiahnutie tohto cieľa návrh rozpočtu zahŕňa niekoľko opatrení, ktoré podľa názoru maďarských orgánov predstavujú spolu takmer 4 % HDP, pričom odkladajú 0,7 % HDP ako mimoriadnu rezervu. Na rozdiel od toho prognóza z jesene 2011 predpokladá, že deficit verejných financií dosiahne v roku 2012 výšku 2,8 % HDP a štrukturálny deficit sa zlepší o 2,4 % HDP. V porovnaní s návrhom rozpočtu tieto vyššie číselné hodnoty deficitu odzrkadľujú okrem iných faktorov aj prognózu hospodárskeho rastu na rok 2012 nižšieho o jeden percentuálny bod, ako aj obozretnejšie posúdenie vývoja príjmov a výdavkov. Zároveň návrh rozpočtu predpokladá v súlade s príslušnými právnymi predpismi, že podľa očakávaní nedôjde k vyčerpaniu mimoriadnej rezervy. Prahová hodnota 3 % HDP sa však dosahuje len vďaka jednorazovým príjmom predstavujúcim takmer 0,9 % HDP a vyplývajúcim z uvedených mimoriadnych sektorálnych odvodov.
                        
                     
                           c)
                        
                        
                           Podľa prognózy z jesene 2011 a vychádzajúc z predpokladu nezmenenej politiky sa v roku 2013 počítalo s opätovným zhoršením rozpočtového deficitu na 3,7 %. Takýto vývoj je hlavne dôsledkom skutočnosti, že sa neočakáva, že postupné ukončenie mimoriadnych odvodov vo výške približne 0,9 % HDP sa vyváži dodatočnými úsporami vyplývajúcimi z programu štrukturálnych reforiem na daný rok.
                        
                     
                           d)
                        
                        
                           Na základe vývoja v oblasti rozpočtu od zverejnenia prognózy z jesene 2011 sa predpoklad deficitu verejných financií vo výške 2,8 % HDP na rok 2012 zdá byť stále realistický (bez toho, aby sa prihliadalo na nedávne zhoršenie makroekonomického prostredia). To sa vysvetľuje skutočnosťou, že vplyv nového konsolidačného balíka prijatého vládou 15. decembra 2011, výsledkom ktorého je zníženie deficitu vo výške 0,4 % HDP, do značnej miery vyvažujú prijaté zmeny a doplnenia návrhu rozpočtu, výsledkom ktorých je zvýšenie deficitu, ako aj čisté rozpočtové náklady vyplývajúce z dohody uzavretej s bankovým sektorom 15. decembra 2011, ktoré ešte nie sú dostatočne vyvážené dodatočnými konsolidačnými opatreniami.
                        
                     
                           e)
                        
                        
                           Pokiaľ ide o rok 2013, s prihliadnutím na niektoré ďalšie špecifikácie programu štrukturálnych reforiem (súvisiace vládne a parlamentné rozhodnutia sa podrobne uvádzajú v maďarskej správe z decembra 2011 o pokroku v rámci postupu pri nadmernom deficite), pozitívny bázický efekt od roku 2012 a čisté náklady vyplývajúce z dohody uzavretej s bankovým sektorom, sa v prognóze z jesene 2011 predpokladá, že deficit v roku 2013 by sa mohol znížiť z 3,7 % HDP na 3,25 % HDP, čo je však stále jasným spôsobom nad prahovou hodnotou deficitu vo výške 3 % HDP. Rozdiel medzi týmto aktualizovaným posúdením a oficiálnym cieľom (2,2 % HDP) stanoveným v Konvergenčnom programe Maďarska z apríla 2011 vyplýva najmä zo skutočnosti, že vzhľadom na neprijatie konkrétnych opatrení nebolo možné zohľadniť približne polovicu programu štrukturálnych reforiem. Zvyšný rozdiel v porovnaní s oficiálnym cieľom sa týka predpovede vyšších výdavkov najmä v oblasti štátnych dopravných podnikov a údržby ciest a zahŕňa aj určitý rozdiel v predpokladoch rastu. Ďalšie štrukturálne reformy sú plánované, čo by mohlo znížiť predpokladaný deficit, ale ešte nie sú dostatočne spresnené.
                        
                     
                           f)
                        
                        
                           Riziká pre tieto aktualizované strednodobé predpoklady majú sklon k zhoršovaniu. Existujú určité pozitívne riziká vyplývajúce najmä z pokračujúceho prílevu príjmov v rokoch 2012 a 2013, ktorý je lepší, než sa očakávalo. Očakáva sa však, že negatívne riziká budú vyššie než vyrovnávajúce pozitívne riziká. Zdá sa, že od 10. novembra 2011, kedy bola zverejnená prognóza z jesene 2011, došlo najmä k zvýšeniu úrokových sadzieb v prípade všetkých období splatnosti, oslabeniu výmenného kurzu a zhoršeniu strednodobých hospodárskych vyhliadok. Ak by sa vo všeobecnosti zohľadnili všetky tieto faktory, predpokladá sa, že deficit by sa v roku 2012 aj 2013 ďalej zvýšil o 0,5 % HDP, čo by malo za následok jeho zvýšenie na viac než 3 % HDP v roku 2012 a 3,75 % HDP v roku 2013.
                        
                     
                           g)
                        
                        
                           Podľa prognózy z jesene 2011 sa vzhľadom na predpokladané údaje o deficite a predpoklady v oblasti výmenného kurzu do roku 2013 očakáva opätovný nárast hrubého verejného dlhu na takmer 77 % HDP po tom, ako v roku 2011 došlo k jeho dočasnému poklesu v dôsledku presunu súkromných dôchodkových aktív. Ak by sa strednodobé rozpočtové prognózy aktualizovali len na základe nových opatrení prijatých po konečnom termíne v prognóze, predpokladaný pomer dlhu na rok 2012 by ostal prevažne rovnaký a v roku 2013 by sa zlepšil len mierne. Ďalšie prípadné revízie rozpočtových prognóz by však s prihliadnutím najmä na zvýšenie výnosov, výmenný kurz HUF/EUR na konci roku 2011 vo výške 311 (výmenný kurz je približne o 12 % slabší než odborný predpoklad použitý v prognóze z jesene 2011), ako aj slabšie makroeknomické prostredie mali za následok pomer dlhu vo výške približne 80 % v roku 2011, po čom by sa v rokoch 2012 a 2013 stabilizoval vo výške približne 78,5 %, zatiaľ čo Rada odporučila, aby sa zabezpečilo stabilné znižovanie pomeru hrubého verejného dlhu.
                        
                     
         
               (10)
            
            
               Všeobecným záverom je, že hoci Maďarsko formálne dodržiava referenčnú hodnotu 3 % HDP do roku 2011, tento vývoj nevychádza zo štrukturálnej a udržateľnej korekcie. Rozpočtový prebytok v roku 2011 závisí od značných jednorazových príjmov vo výške viac než 10 % HDP a sprevádza ho kumulatívne štrukturálne zhoršenie v rokoch 2010 a 2011 vo výške 2,75 % HDP v porovnaní s odporúčaným kumulatívnym fiškálnym zlepšením vo výške 0,5 % HDP. Navyše orgány vykonávajú v roku 2012 významné štrukturálne opatrenia, čím sa znižuje štrukturálny deficit na 2,6 % HDP, pričom referenčnú hodnotu 3 % HDP sa opäť darí dodržať len vďaka jednorazovým opatreniam vo výške takmer 1 % HDP. Napokon v roku 2013 deficit (vo výške 3,25 % HDP) podľa očakávaní opäť prekročí prahovú hodnotu 3 % HDP, dokonca aj po zohľadnení dodatočných opatrení oznámených od zverejnenia prognózy z jesene 2011. Vyšší deficit v roku 2013 súvisí najmä so skutočnosťou, že dočasné jednorazové príjmy sa postupne ukončujú podľa plánu, zatiaľ čo nie všetky plánované štrukturálne reformy sa dostatočne spresnili. Vo všeobecnosti uvedené skutočnosti podporujú záver, že reakcia maďarských orgánov na odporúčanie Rady zo 7. júla 2009 vydané podľa článku 104 ods. 7 Zmluvy o ES nie je dostatočná,
            
         PRIJALA TOTO ROZHODNUTIE:
   Článok 1
   Maďarsko neprijalo účinné opatrenia v reakcii na odporúčanie Rady zo 7. júla 2009 podľa článku 104 ods. 7 Zmluvy o ES v lehote stanovenej uvedeným odporúčaním.
   Článok 2
   Toto rozhodnutie je určené Maďarsku.
   
      V Bruseli 24. januára 2012
      
         
            Za Radu
         
         
            predsedníčka
         
         M. VESTAGER
      
   
   
      (1)  Ú. v. ES L 209, 2.8.1997, s. 6.
   
      (2)  Ú. v. EÚ L 389, 30.12.2004, s. 27.
   
      (3)  Všetky dokumenty týkajúce sa postupu pri nadmernom deficite Maďarska sa nachádzajú na tejto webovej stránke: http://ec.europa.eu/economy_finance/economic_governance/sgp/deficit/index_en.htm.
   
      (4)  Ú. v. EÚ L 110, 30.4.2005, s. 42.
   
      (5)  Ú. v. EÚ L 314, 30.11.2005, s. 18.
   
      (6)  KOM/2010/0010 v konečnom znení.